Leerders glo bedwelm, ontvoer by Kaapse skoleArgieffoto. Die Wes-Kaapse departement van onderwys sê hy het verneem van twee beweerde voorvalle waar leerders bedwelm en glo ontvoer is. Albei voorvalle het glo die afgelope twee weke in Zonnebloem in Kaapstad plaasgevind. Volgens Debbie Schäfer, Wes-Kaapse LUR vir onderwys, word die leerders glo geteiken wanneer hulle van en na die skool reis. Sers. Noloyiso Rwexana, woordvoerder van die polisie, het gesê hulle is ook bewus van die bewerings. “As deel van ons inisiatiewe word patrollies rondom skole in Kaapstad gehou, waaronder Zonnebloem. “In die wintermaande is ons reeds van 04:00 af by skole aangesien talle leerders dan al in die donker afgelaai word. Ons beskou ontvoerings in ŉ baie ernstige lig en doen ŉ beroep op enigiemand met inligting oor die beweerde voorvalle om na vore te kom.” Volgens Schäfer is daar in een van die gevalle glo ŉ wit bussie gebruik. “Ons het die beweerde voorvalle onder die polisie se aandag gebring en ons maatskaplike werkers is ook in verbinding met die skole.” Die maatskaplike werker het die twee skole in die Zonnebloem-omgewing besoek om ondersoek in te stel na die beweerde voorvalle en ondersteuning te verskaf. “Dit is ŉ ernstige bron van kommer. Ons het nog nie berigte ontvang dat dit ook in ander gebiede gebeur het nie, maar wil ŉ beroep op ouers doen om versigtig te wees en hul kinders in te lig oor die gevare.” Schäfer het gesê die departement het die polisie gevra om hul sigbaarheid in die Zonnebloem-gebied te verskerp. “Die skuldiges moet gevang en aangekla word. Die veiligheid van ons leerders is van sleutelbelang.” Schäfer het ŉ beroep gedoen op die publiek om enige voorvalle by die polisie aan te meld sowel as die Safe Schools-inbelsentrum by 0800 454 647. Leerders, ouers en onderwysers kan ook laasgenoemde nommer skakel vir ondersteuning, berading en raad.